Utopia (Travis Scott albumas)
Utopia – ketvirtasis amerikiečių reperio Travis Scott studijinis albumas, išleistas 2023 m. liepos 28 d. Albume kartu dainas atlieka tokie atlikėjai, kaip Drake, Playboi Carti, 21 Savage ir kiti. Dieną prieš albumo išleidimą jam išleistas filmas „Circus Maximus“. Taip pat, albumui pristatyti išleisti keturi singlai: „K-pop“, „Delresto (Echoes)“, „Meltdown“ ir „I Know ?“. „Utopia“ susilaukė daugiausia teigiamų kritikų įvertinimų bei buvo komerciškai sėkmingas visame pasaulyje. JAV per pirmąją savaitę parduota per 496 tūkstančius kopijų ir albumas debiutavo pirmojoje „Billboard 200“ reitingo vietoje, tapdamas ketvirtuoju atlikėjo įrašu, pasiekusiu šią viršūnę. Pirmoji vieta taip pat pasiekta ir Jungtinės Karalystės reitinge, o Lietuvoje – antroji. 2024 m. vykusiuose „Grammy“ apdovanojimuose albumas nominuotas geriausio repo albumo kategorijoje.